Per Ørum Jørgensen (KF), 2007-02-20:
Dette lovforslag er et lovforslag, som man virkelig for alvor har mærket stor opmærksomhed om.
Hundredvis af henvendelser fra borgerne, stor opmærksomhed i medierne og i timevis af drøftelser mellem partierne illustrerer jo ganske godt, hvad det her drejer sig om.
Det er noget, som har direkte konsekvens for rigtig mange danskere i deres hverdag.
Spørgsmålet om skilsmisse og spørgsmålet om, at familiesituationen påvirker børnene, er selvfølgelig også helt centralt, og for Det Konservative Folkeparti har det naturligvis i den her fase også været helt centralt at sikre barnets bedste.
Før forhandlingerne om dette lovforslag gik i gang, kunne man jo godt frygte, at det kunne udvikle sig til en rettighedskamp mellem kønnene; man kunne godt have haft en begrundet Fttmo055.fm Page 4003
Friday, June 15, 2007 1:58 PM
frygt for, at dette kunne blive en rettighedskamp på bekostning af børnene.
Derfor, når vi nu står med lovforslaget her i dag til førstebehandlingen, er det mig en stor glæde, at dette lovforslag er bygget op om barnets bedste, at der er taget hensyn til at sikre barnet bedst muligt i den situation, som jo altid er svær for det enkelte barn.
Grundlæggende er det jo sådan, som også andre ordførere har været inde på, at lovforslaget bygger på fælles forældremyndighed, og at man holder forældrene fast på det forældreansvar, de har, men at man også i tilfælde, hvor den fælles forældremyndighed kan få konsekvenser for barnet, har mulighed for at fravige det.
Det har været helt centralt for Det Konservative Folkeparti, at vi også sikrer barnet i de situationer, hvor der kan være vold; det kan være incest, det kan være mange andre ting.
Det kan også være, at uoverensstemmelserne mellem forældrene i den pågældende situation kan være så uoverstigelige, at det vil få negative konsekvenser for børnene.
Det har været helt centralt for os at sikre, at det skal være sådan, at forældrene kan håndtere deres eventuelle konflikter på en sådan måde, at det ikke går ud over børnene.
Jeg synes, lovforslaget passer til den tid, vi lever i.
Det er også et lovforslag, som i de kommende år vil have relevans.
Jeg synes, der er mange gode elementer i det.
Jeg synes, det er en rigtig god idé, at der i særlige tilfælde kan fastsættes samvær for barnet med andre end dets forældre, når der ikke er samvær eller kun begrænset samvær med den anden forælder, og det kan eventuelt være samvær med bedsteforældre, med søskende eller lignende.
Det synes jeg også kommer barnet til gode.
Barnet bliver inddraget i sagen – selvfølgelig ud fra de hensyn, man skal tage i de tilfælde – og det synes jeg også er godt; det er en understregning af, at dette lovforslag bygger på et børneperspektiv.
Der er også i højere grad et fælles ansvar placeret hos forældrene for, at samværet lykkes, f.eks. også, at udgifterne til transport i forbindelse med samvær deles.
Så grundlæggende må jeg sige fra konservativ side, at vi er utrolig glade for det lovforslag, der ligger.
Vi er utrolig glade for den proces, der danner baggrund for dette lovforslag, og jeg synes, alle Folketingets partier har deltaget meget konstruktivt i arbejdet, og kan på den baggrund kun støtte dette lovforslag.